Folketing
2004-01-20

Vores vurdering under regeringens drøftelse af spørgsmålet har været, at vi, ved at vi laver en sådan højteknologisk fond, får maksimal fokus på noget, som vi meget gerne vil opprioritere, og som jeg også har indtryk af der er bred interesse for at opprioritere. Ud over at vi gerne vil gøre den bredere, end jeg i hvert fald fornemmer, at man i forskningsverdenen opfatter f.eks. Det Strategiske Forskningsråd, ser vi med hensyn til finansiering også gerne, at vi, når bestyrelsen bliver nedsat, forsøger at skabe nogle finansieringsmodeller, som er lidt atypiske, dels i samspil med det private erhvervsliv, dels måske også i endnu højere grad i forhold til EU og nogle af de øgede projektmidler, som bl.a. statsministeren var inde på i sin besvarelse i forbindelse med det nyeste danske EU-udspil. Derfor vil jeg sige generelt, at vi satser på det bredere, men det skal - og det er også blevet meget kraftigt fastslået på mødet på Havreholm - selvfølgelig ske i et meget, meget nøje samspil med Det Strategiske Forskningsråd, for jeg mener, det er her, vi kommer tættest på de områder, vi nu har talt om i den her spørgsmål/svar-seance. Hermed sluttede spørgsmålet.